বিএনপির দুই কর্মীকে লিফলেট বিতরণকালে পিটিয়ে পুলিশে দিল ছাত্রলীগ
বন্দরনগরী চট্টগ্রামের কাজীর দেউড়ি এলাকায় নির্বাচন বর্জনের আহ্বান জানিয়ে লিফলেট বিতরণকালে বিএনপির দুই কর্মীকে পিটিয়েছে ছাত্রলীগ কর্মীরা।
পরে ওই দুজনকে তারা পুলিশের কাছে হস্তান্তর করে।
সিআরবি পুলিশ ফাঁড়ির ইনচার্জ এসআই বোরহান দ্য ডেইলি স্টারকে এ তথ্য নিশ্চিত করেছেন।
আজ বৃহস্পতিবার বিকেল ৪টার দিকে কাজীর দেউড়ির অ্যাপোলো শপিং কমপ্লেক্সের সামনে এ ঘটনা ঘটে।
মারধরের শিকার মনিরুল ইসলামের (৩০) বাড়ি নোয়াখালীর সেনবাগে এবং বিজয় চৌধুরীর (২০) বাড়ি চট্টগ্রামের রাউজান উপজেলায়।
প্রত্যক্ষদর্শীরা জানায়, ছাত্রলীগের লোকজন ওই দুজনকে কিল, ঘুষি ও লাথি মারে এবং তাদের টেনেহিঁচড়ে টহল পুলিশের কাছে নিয়ে যায়।
স্থানীয়রা জানায়, বিকেলে অ্যাপোলো শপিং কমপ্লেক্সের সামনে বিএনপির একদল লোক নির্বাচন বয়কটের আহ্বান জানিয়ে লিফলেট বিলি করছিলেন। এ সময় হঠাৎ সেখানে ছাত্রলীগের কর্মীরা গিয়ে দুজনকে আটক করে।
ঘটনাস্থলে থাকা ছাত্রলীগকর্মী আনোয়ার হোসেন নিজেকে হাজী মোহাম্মদ মহসীন সরকারি কলেজ ছাত্রলীগের যুগ্ম-আহ্বায়ক পরিচয় দেন।
তিনি ডেইলি স্টারকে বলেন, 'বিএনপির লোকজন নির্বাচন বিরোধী লিফলেট বিতরণ করছিল। এটা দেখে ছাত্রলীগের কর্মীরা তাদের ধাওয়া করে। দুজনকে আটক করে পুলিশের কাছে সোপর্দ করা হয়েছে। তাদের কাছ থেকে লিফলেট উদ্ধার করা হয়েছে।'
জানতে চাইলে এসআই বোরহান বলেন, 'ছাত্রলীগের লোকজন দুই বিএনপি সদস্যকে আমাদের কাছে হস্তান্তর করেছে। তাদের পরিচয় যাচাইয়ের জন্য থানায় নিয়ে যাওয়া হয়েছে।'

বন্দরনগরী চট্টগ্রামের কাজীর দেউড়ি এলাকায় নির্বাচন বর্জনের আহ্বান জানিয়ে লিফলেট বিতরণকালে বিএনপির দুই কর্মীকে পিটিয়েছে ছাত্রলীগ কর্মীরা।